Nordjyllands Beredskab rykkede onsdag eftermiddag ud til en brand i Gistrup - ved Stammen 14. Meldingen kom klokken 15.44. Det var et skur, hvor der stod en gasflaske, der var gået ild i. - Vi kommer derud og får at vide af beboeren, at der er en gasflaske i skuret, hvilket er en meget væsentlig information at få. Så vi trænger ind og får slukket branden, før den når at videreudvikle sig til en fuldtudviklet brand, fortæller Anders Brosbøl, der er indsatsleder hos Nordjyllands Beredskab. Hundelufter opdagede røgen Det var en hundelufter, der opdagede den kraftige røgudvikling fra skuret. Han havde uden held forsøgt at få fat i beboeren, og derfor ringede han 112. Samtidig hjalp andre naboer beredskabet godt på vej. - Det var rigtig fint, at vi blev taget imod af beboere i kvarteret helt oppe ved villavejens indgang og derefter fulgt frem til branden via adgangsvejen, fortæller indsatslederen rosende. Årsagen er ukendt Indsatslederen kan ikke sige noget omkring årsagen til branden. - Vi er færdige med det oprydningsarbejde, som vi kunne komme til. Skadesservice skal kigge på det indvendige i skuret, så det har vi ikke kunne gøre noget ved, konstaterer Anders Brosbøl. Der var ingen tilskadekomne, men beboeren var selv lettere chokeret. - Det er en ældre dame, som bor der, og hun var rystet og chokeret over situationen, men hun tog det meget godt og hjalp med oplysninger om for eksempel gasflasken. Indsatslederen fortæller også, at skurets tag stadig er tæt, men at det indvendige i skuret formentligt er gået til.
Det var en hundelufter, der opdagede røgen.